Σύγκριση των click Auditory Brainstem Responses (ABR) και των chirp Auditory Steady-State Responses (ASSR), ηλεκτροφυσιολογικών (αντικειμενικών) μεθόδων που χρησιμοποιούνται για τον έλεγχο και τη διάγνωση της παιδικής βαρηκοΐας
Authors: Μουρτζούχος Κωνσταντίνος 
Published: May 2021

Τα προκλητά δυναμικά κατέχουν σημαντική θέση στον προσδιορισμό των ουδών της ακοής σε παιδιά πολύ μικρά για να εξεταστούν με τις συμβατικές συμπεριφορικές μεθόδους και σε άλλους πληθυσμούς που παρουσιάζουν δυσκολίες κατά την εξέταση. Το ABR (Auditory Brainstem Response), μέθοδος που χρησιμοποιείται κατά τα τελευταία 50 χρόνια, έχει σήμερα ευρέως αναγνωριστεί ως η πιο αποτελεσματική τεχνική προκλητών δυναμικών και χρησιμοποιείται καθημερινά, με click και tone burst ως ερεθίσματα, για την εκτίμηση της ακουστικής ικανότητας σε βρέφη και παιδιά πολύ μικρά για άλλες εξεταστικές μεθόδους. Η καταγραφή του ABR, ωστόσο, υπόκειται σε περιορισμούς ως προς το ανώτερο επίπεδο έντασης χορήγησης του ερεθίσματος, όπως επίσης και εξαιτίας της υποκειμενικής μεθόδου ελέγχου για τον προσδιορισμό του ουδού, ενώ οι καταγραφές με tone burst ερεθίσματα είναι συχνά πιο απαιτητικές ως προς την ερμηνεία τους, λόγω του ότι οι κυματομορφές μπορεί να είναι λιγότερο χαρακτηριστικές. Το ASSR (Auditory Steady-State Response) αποτελεί μια πιο πρόσφατη εναλλακτική πρόταση έναντι των καθιερωμένων ABR τεχνικών καταγραφής. Σε αντίθεση με το παροδικού τύπου ερέθισμα click που χρησιμοποιείται στις ABR καταγραφές, το διαμορφωμένο συνεχούς τύπου ερέθισμα του ASSR εκλύει μια περιοδική ή “steady-state” κυματομορφή, της οποίας τα φασματικά χαρακτηριστικά (εύρος και φάση) αναλύονται στο frequency ή και στο time domain για τον προσδιορισμό της παρουσίας ή της απουσίας απάντησης. Το αυτόματο σύστημα ανίχνευσης της απάντησης που χρησιμοποιείται στην καταγραφή του ASSR εξαλείφει την ανάγκη για υποκειμενικό τρόπο ελέγχου των απαντήσεων. Ο τύπος του ASSR ερεθίσματος που χρησιμοποιήθηκε σε αυτήν την μελέτη ήταν το narrowband CE-chirp, ένα είδος chirp που εισήλθε σχετικά πολύ πρόσφατα στις συσκευές που διατίθενται στο εμπόριο. Σκοπός αυτής της μελέτης ήταν να συγκρίνει αυτές τις δύο ηλεκτροφυσιολογικές μεθόδους και τον βαθμό στον οποίο συσχετίζονται, σε ένα μεγάλο πληθυσμό παιδιών με διάφορου βαθμού νευροαισθητήρια βαρηκοΐα, που εξετάστηκαν με φαρμακευτικό ύπνο στο Ακοολογικό Κέντρο της Κλινικής μας κατά το διάστημα 2010-14. Εξετάστηκαν συνολικά 130 παιδιά, 90 άρρενα και 40 θήλεα (n = 260 αυτιά), ηλικίας 5 έως 79 μηνών (μέση ηλικία: 32.7 ± 14.0 μήνες), με μια ποικιλία προβλημάτων και διαταραχών. Η τελική στατιστική ανάλυση για σύγκριση των δύο μεθόδων περιέλαβε αφ’ ενός τις τιμές ουδών που αποκτήθηκαν από το click ABR και αφ’ ετέρου τους μέσους όρους των ουδών που αποκτήθηκαν από το chirp ASSR στις συχνότητες 1, 2 και 4 kHz και 2 και 4 kHz. Τα αποτελέσματα αυτής της μελέτης ανέδειξαν ισχυρές συσχετίσεις μεταξύ των click ABR ουδών και των μέσων όρων των chirp ASSR ουδών στα 1000, 2000 και 4000 Hz (rs = .826, p < .001) και στα 2000 και 4000 Hz (rs = .824, p < .001) και συμφωνούν γενικά με τα αποτελέσματα παρόμοιων μελετών της διεθνούς βιβλιογραφίας. Συμπερασματικά φαίνεται ότι το ASSR είναι αναγκαίο για την ακριβή ποσοτικοποίηση της υπολειπόμενης ακοής στην ζώνη της μεγάλου προς πολύ μεγάλου βαθμού βαρηκοΐας, σε περιοχές εντάσεων άνω των ορίων των περισσοτέρων ABR συσκευών. Η «ακοολογική πληροφορία» που αποκτάται με το ASSR τεστ, ειδικά στην ανωτέρω περιοχή, είναι πολύτιμη στην λήψη αποφάσεων για περαιτέρω παρέμβαση σε παιδιά με νευροαισθητήρια βαρηκοΐα (ενίσχυση, κοχλιακή εμφύτευση), ιδίως για τα παιδιά εκείνα που δεν μπορούν να μετρηθούν με συμπεριφορικές μεθόδους. Τα αποτελέσματα αυτά ενισχύουν την χρήση του ASSR ως εναλλακτικού τεστ σε σχέση με το ABR στην εκτίμηση και αντιμετώπιση της παιδικής βαρηκοΐας.